SL Uradni list Evropske unije C 211/8

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 211/05)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„TOME DES BAUGES“

ES št.: FR/PDO/005/0254/18.9.2002

ZOP ( X ) ZGO ( )

Ta povzetek je informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri službah Evropske komisije (1).

1. Pristojna služba države članice:

Naziv: Institut National des Appellations d'Origine Naslov: 51, rue d'Anjou F-75008 Paris Tel.: (33-1) 53 89 80 00 Telefaks: (33-1) 42 25 57 97 E-naslov: info@inao.gouv.fr

2. Vlagatelj:

Naziv: Syndicat Interprofessionnel de la Tome des Bauges (S.I.T.O.B.) Naslov: Communauté des communes des Bauges F-73630 Le Châtelard Tel.: (33-4) 79 52 11 20 Telefaks: (33-4) 79 52 11 20 E-naslov: — Sestava: proizvajalci/predelovalci ( X ) drugi ( )

3. Vrsta proizvoda:

Skupina 1.3 — Siri

4. Specifikacija:

(povzetek zahtev iz člena 4(2))

4.1 Ime: „Tome des Bauges“

4.2 Opis: Tome des Bauges je sir iz surovega kravjega mleka, polnomastnega ali delno posnetega, s stisnjenim in soljenim jedrom, na skorji pa se pojavlja plesen.

Ima obliko valja s premerom med 18 in 20 cm ter višino med 3 in 5 cm, po koncu zorenja pa tehta med 1,1 in 1,4 kg.

Njegovi skorji se reče, da je „razgibana“, kar pomeni, da je reliefna in nepravilno oblikovana. Debela je med 2 in 3 mm. Je sive barve, na njej pa se lahko razvije naravna plesen, katere obarvanost sega od rumene do rjave.

Jedro sira je nekoliko trdo do mehko in svetlo rumene barve, v njem pa so lahko luknjice.

Po popolnem sušenju vsebuje najmanj 45 g maščobe na 100 g sira, njegova skupna masa suhe snovi pa ne sme biti nižja od 50 g na 100 g sira.

Tome des Bauges se lahko prodaja po kosih, vendar je eden od pogojev, da se na vsaki od treh ploskev kosa ohrani skorja.

4.3 Geografsko območje: Proizvodnja mleka, pridelava in zorenje sira potekajo na geografskem območju, ki obsega ozemlje naslednjih občin:

Občine departmaja Haute-Savoie, ki v celoti sodijo na to območje: Allèves, Chapelle St Maurice, Chevaline, Cons Ste Colombe, Entrevernes, Gruffy, Leschaux, Quintal, St Eustache, Seythenex, Viuz-la-Chiésaz.

Občine, ki deloma sodijo na to območje: Cusy, Doussard, Duingt, Faverges, Giez, Lathuile, Marlens, St-Jorioz.

Občine departmaja Savoie, ki v celoti sodijo na to območje: Aillon-le-Jeune, Aillon-le-Vieux, Allondaz, Arith, Bellecombe en Bauges, Châtelard, Cléry, Compôte, Curienne, Déserts, Doucy-en-Bauges, Ecole, Jarsy, Lescheraines, Mercury, Montcel, Motte-en -Bauges, Noyer, Pallud, Plancherine, Puygros, St-François-de-Sales, St-Offenge-Dessus, St-Offenge-Dessous, Ste-Reine, Thoiry, Thuile, Trevignin, Verrens-Arvey.

Občine, ki deloma sodijo na to območje: Marthod, Montailleur, Pugny-Chatenod, St-Jean-d'Arvey, St Jean de la Porte, St Pierre d'Albigny, Thenesol.

Proizvodno območje je opredeljeno na ustrezni karti.

4.4 Dokazilo o poreklu: Obrat za proizvodnjo sira Tome des Bauges lahko sprejme samo mleko, ki je v skladu s specifikacijo označbe. Zbirne poti za mleko, ki je v skladu s specifikacijo, morajo biti neodvisne od katerih koli drugih zbirnih poti.

Vsak proizvajalec mleka, predelovalni obrat in obrat za zorenje mora izpolniti izjavo o usposobljenosti, ki jo evidentirajo službe INAO (Nacionalni inštitut za označbe porekla) in na podlagi katere lahko slednji opredeli vse izvajalce. Ti morajo pristojni službi INAO dati na voljo evidence in katere koli druge dokumente, ki so potrebni za nadzor porekla, kakovosti in razmer za proizvodnjo mleka in sira.

Med proizvodnjo se mora na sir pritrditi identifikacijska tablica. Oblika in barva identifikacijske tablice sta določeni v specifikaciji.

Z analitičnim in organoleptičnim pregledom se zagotovi, da proizvodi ustrezajo kakovosti in tipičnim značilnostim označbe porekla.

4.5 Metoda pridobivanja: Mleko mora priti od čred, ki jih sestavljajo krave molznice pasme abondance, tarine in montbeliarde, pri čemer mora čredo sestavljati najmanj 50 % krav pasem abondance in tarine. Sicer pa mora mleko priti od čred, katerih letno povprečje ne sme preseči 5 500 kg na kravo molznico v laktaciji.

Osnovno krmo črede poleti najmanj 120 dni sestavlja travna paša, pozimi pa prosto dostopno seno. Delež suhe krme, ki ne izhaja iz geografskega območja, je dovoljen kot dodatek k lokalnim virom in ne sme preseči 30 % letnih potreb kmetije za celotno čredo. Ta dodatek lahko vsebuje lucerno, posušeno v svežnjih, ki na dan ne sme preseči 3 kg na kravo. Krma, shranjena z metodami siliranja, baliranja ali s katerim koli drugim postopkom, ki obsega fazo fermentacije, je prepovedana. Delež dodatnih krmil je omejen, dodatna krmila ne smejo vsebovati niti ureje niti aromatičnih molekul.

Proizvodni obrat in njegove podružnice ne smejo imeti nobenega sistema ali naprave, ki bi mleko pred dodajanjem sirišča lahko v zelo kratkem času segrela na temperaturo nad 40 °C.

Mleko se zbira v 15-kilometrskem območju okrog proizvodnega obrata.

Uporablja se surovo polnomastno mleko. Mleko po zorenju je lahko delno posneto. Takšno mleko se mora uporabiti enkrat na dan.

Prepovedana je vsakršna fizična ali kemična obdelava mleka, razen delnega posnemanja in filtriranja, namenjenega odstranitvi makroskopskih nečistoč. Prepovedano je vsakršno dodajanje beljakovin ali maščob. Edina dovoljena sredstva za predelavo so sol, sirišče in mlečne kulture, pridobljene s tradicionalnimi metodami gojenja. Kulture za neposredno razmnoževanje se lahko uporabijo samo kot dodatek.

Predelava poteka v najmanj 12 urah po prvi molži, če je mleko shranjeno pri temperaturi nad 10 °C, ali v največ 28 urah, če je mleko ohlajeno na temperaturo med 6 °C in 10 °C; v tem primeru se lahko uporabi samo mleko največ dveh zaporednih molž.

Sirišče se dodaja pri temperaturi med 32 °C in 35 °C. Proizvodnja poteka v odprtem bakrenem kotlu, katerega prostornina ne presega 3 000 litrov.

Po razsekavanju je velikost kroglice sirne grude enaka velikosti zrna koruze. Ta sirna gruda se nato segreje na temperaturo med 35 °C in 40 °C. Odcejanje sirotke in dodajanje vode sta prepovedana.

Hlebci se oblikujejo ročno ali z uporabo sile težnosti. Odcejanje s črpalko za sirno grudo in uporaba mikroperforiranih kalupov sta prepovedana.

Stiskanje se izvede tako, da se siri za najmanj 7 ur naložijo eden vrh drugega, v tem času pa se vsaj štirikrat obrnejo. Sir je ročno suho nasoljen, tovarniško pridelan sir pa se lahko namoči v slanici. Po dodajanju sirišča mora sir nato zoreti vsaj 5 tednov.

Temperatura za shranjevanje sira ne sme biti nižja od 4 °C.

4.6 Povezava: Sir pod imenom „Tome des Bauges“ nosi ime po alpskem masivu, od koder izhaja. Sir „tome“ ali „tomme“ je v tej regiji potrjeno prisoten že stoletja in njegova proizvodnja po tradicionalnih metodah v sirarskih zadrugah (sirarnah) in na planinskih pašnikih se bo ohranila ob „industrijski“ proizvodnji velikih sirov.

Posebnost masiva Bauges je zelo značilna izoblikovanost površja, in sicer gre za apnenčast masiv, ki ga sestavlja zaprta dolina, na obrobju obkrožena z visokimi skalnimi stenami. Pokrajini dajejo svoj pečat območja travnikov in planinskih pašnikov ter gorsko podnebje, za katerega so značilne obilne padavine skozi vse leto in zelo nizke zimske temperature.

Preplet podnebja in geološkega okolja daje območju velike možnosti za pridelavo krme ter pripomore k izboru raznolikega in prilagodljivega rastlinstva.

Za mleko, namenjeno za proizvodnjo sira „Tome des bauges“, je značilen precej visok pH, zaradi česar so se sirarji odločili za uporabo zrelega mleka. Ta metoda počasnega kisanja mleka omogoča predvsem spodbujanje delovanja lastne mlečne flore.

Raznolikost rastlinstva masiva in postopki zorenja mleka, ki so potrebni zaradi njegove kislosti, privedejo do proizvodnje značilnega sira.

Proizvodni pogoji za označbo so bili tako določeni, da se zaščitijo območje in tradicionalne metode ter se omogoči njihovo odražanje v proizvodu.

4.7 Nadzorni organ:

Naziv: I.N.A.O. Naslov: 51, rue d'Anjou F-75008 Paris Tel.: (33-1) 53 89 80 00 Telefaks: (33-1) 42 25 57 97 E-naslov: info@inao.gouv.fr





Naziv: D.G.C.C.R.F. Naslov: 59, Bd V. Auriol F-75703 Paris Cedex 13 Tel.: — Telefaks: — E-naslov: —

4.8 Označevanje: Na vsakem siru pod oznako Tome des Bauges mora biti ob prodaji posamična nalepka z navedbo naziva označbe porekla. Nalepka na sirih mora vsebovati naziv „AOC“, ki mora biti izpisan s črkami vsaj dvotretjinske velikosti največjih črk na nalepki, in navedbo registrirane označbe porekla.

Označevanje sira, ki je upravičen do registrirane označbe porekla, mora obvezno vsebovati dodan logotip z znakom „INAO“, navedbo „Appellation d'origine contrôlée“ in naziv označbe.

Pod določenimi pogoji je dovoljena navedba „fromage fermier“ ali katera koli druga navedba, ki nakazuje, da je bil sir proizveden na kmetiji.

4.9 Nacionalne zahteve: Odlok o registrirani označbi porekla Tome des Bauges.

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.